Göteborgissa ja muualla läntisessä Ruotsissa on tällä viikolla poltettu yli sata autoa.

Göteborgin autopaloista epäilty nuori mies lensi tuhopolttojen jälkeen Turkkiin yhdessä göteborgilaisten rikosjengiläisten kanssa, kertoo ruotsalaislehti Expressen.

Rajavalvonnassa kiinni saatu pääepäilty oli Turkin-lennolla yhdessä sukulaisensa sekä kahden merkittävän göteborgilaisjengiläisen kanssa. Poliisi pitää tuhopolttojen yhteyttä rikollisjengeihin selvänä.

– He [jengi tai jengit] organisoivat tätä, sanoo poliisilähde Expressenille.

Lehden mukaan myös Ruotsissa kiinni otetulla toisella epäilyllä on yhteys Göteborgin rikollisryhmittymiin. Tuhopoltoista vastaavien nuorten miesten uskotaan toimivan frölundalaisen jengin juoksupoikina.

Tuhopolttojen motiivi ja syy ajoitukselle ovat vielä epäselviä. Poliisi arvioi, että tavoitteena saattaa olla kiinnittää virkavallan huomio pois jostain muusta, tai toisaalta kostaa kiristyneitä poliisitoimia. Mainittu länsifrölundalainen jengi on äskettäin myös menettänyt takavarikossa merkittävän kokaiinilastin.

Lue lisää:

Kai Mykkänen: Suomessa jengiytymisen merkit kuin Ruotsissa 10 vuotta sitten – riskialueille lähiöpoliisit

Poliisi MTV:lle: Ruotsin jengikulttuuri rantautumassa Suomeen – ”Uusia ryhmiä nousee joka kuukausi”

Ruotsin pääministeri pillastui autopaloista – ”Mitä hemmettiä te oikein touhuatte?”

Ruotsin poliisi: Autopaloista epäilty jäänyt kiinni Turkissa